CELEX: 32019D0312(01)
Language: fi
Date: 2019-03-08 00:00:00
Title: Komission täytäntöönpanopäätös, annettu 8 päivänä maaliskuuta 2019, Euroopan parlamentin ja neuvoston asetuksen (EU) N:o 1151/2012 49 artiklassa tarkoitetun nimen rekisteröintihakemuksen julkaisemisesta Euroopan unionin virallisessa lehdessä – ”Ayrshire New Potatoes” / ”Ayrshire Earlies” (SMM)

12.3.2019   
               
               
                  FI
               
               
                  Euroopan unionin virallinen lehti
               
               
                  C 94/5
               
            
         KOMISSION TÄYTÄNTÖÖNPANOPÄÄTÖS,
         annettu 8 päivänä maaliskuuta 2019,
         Euroopan parlamentin ja neuvoston asetuksen (EU) N:o 1151/2012 49 artiklassa tarkoitetun nimen rekisteröintihakemuksen julkaisemisesta Euroopan unionin virallisessa lehdessä
         
         ”Ayrshire New Potatoes” / ”Ayrshire Earlies” (SMM)
         (2019/C 94/05)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 (1) ja erityisesti sen 50 artiklan 2 kohdan a alakohdan,
         sekä katsoo seuraavaa:
         
                     (1)
                  
                  
                     Yhdistynyt kuningaskunta on lähettänyt komissiolle hakemuksen nimen ”Ayrshire New Potatoes” / ”Ayrshire Earlies” suojaamiseksi asetuksen (EU) N:o 1151/2012 49 artiklan 4 kohdan mukaisesti.
                  
               
                     (2)
                  
                  
                     Komissio on asetuksen (EU) N:o 1151/2012 50 artiklan mukaisesti arvioinut kyseisen hakemuksen ja todennut, että se täyttää mainitussa asetuksessa säädetyt edellytykset.
                  
               
                     (3)
                  
                  
                     Jotta vastaväitteitä voitaisiin esittää asetuksen (EU) N:o 1151/2012 51 artiklan mukaisesti, nimen ”Ayrshire New Potatoes” / ”Ayrshire Earlies” mainitun asetuksen 50 artiklan 2 kohdan a alakohdassa tarkoitetut yhtenäinen asiakirja ja tuote-eritelmän julkaisutiedot olisi julkaistava Euroopan unionin virallisessa lehdessä,
                  
               ON PÄÄTTÄNYT SEURAAVAA:
         
            Ainoa artikla
            Nimityksen ”Ayrshire New Potatoes” / ”Ayrshire Earlies” (SMM) asetuksen (EU) N:o 1151/2012 50 artiklan 2 kohdan a alakohdassa tarkoitetut yhtenäinen asiakirja ja tuote-eritelmän julkaisutiedot ovat tämän päätöksen liitteenä.
            Asetuksen (EU) N:o 1151/2012 51 artiklan mukaisesti tämän päätöksen julkaiseminen antaa oikeuden vastustaa tämän artiklan ensimmäisessä kohdassa esitetyn nimen suojaamista kolmen kuukauden kuluessa siitä, kun päätös on julkaistu Euroopan unionin virallisessa lehdessä.
         
         
            Tehty Brysselissä 8 päivänä maaliskuuta 2019.
            
               
                  Komission puolesta
               
               Phil HOGAN
               
                  Komission jäsen
               
            
         
         
            (1)  EUVL L 343, 14.12.2012, s. 1.
      
      
         
            LIITE
            YHTENÄINEN ASIAKIRJA
            
               ”AYRSHIRE NEW POTATOES” / ”AYRSHIRE EARLIES”
            
            
               EU-nro: PGI-GB-02286–31.1.2017
            
            
               SAN ( ) SMM ( X )
            
            1.   Nimi/nimet
            
            ”Ayrshire New Potatoes” / ”Ayrshire Earlies”
            2.   Jäsenvaltio tai kolmas maa
            
            Yhdistynyt kuningaskunta
            3.   Maataloustuotteen tai elintarvikkeen kuvaus
            
            3.1   Tuotelaji
            
            Luokka 1.6 Hedelmät, vihannekset ja viljat sellaisenaan tai jalostettuina
            3.2   Kuvaus 1 kohdassa nimetystä tuotteesta
            
            ”Ayrshire New Potatoes” / ”Ayrshire Earlies” on nimi, jota käytetään koisokasveihin kuuluvan Solanum tuberosum -lajin uusista perunoista, jotka kasvavat Ayrshiren kreivikunnassa Lounais-Skotlannissa. Niiden istutuksen, kasvatuksen ja sadonkorjuun on tapahduttava yksilöidyllä maantieteellisellä alueella.
            ”Ayrshire New Potatoes” / ”Ayrshire Earlies” -perunat kasvatetaan perussiemenistä, jotka on lueteltu lajikkeita koskevissa EU:n jäsenvaltioiden kansallisissa rekistereissä. Tällä hetkellä useimmin käytettävät lajikkeet ja niiden arvioitu markkinaosuus ovat Epicure (8 prosenttia), Casablanca (40 prosenttia), Isle of Jura (12 prosenttia) ja Maris Peer (40 prosenttia). Lajikkeet saattavat vaihtua jalostettavien ominaisuuksien muuttuessa, mutta niiden sisällyttäminen ”Ayrshire New Potatoes” / ”Ayrshire Earlies” -perunoiden lajikkeistoon määräytyy kuitenkin suurelta osin niiden jäljempänä kuvailtavien ominaisuuksien perusteella sekä riippuen siitä, voidaanko ne korjata touko- ja heinäkuun välisenä aikana.
            ”Ayrshire New Potatoes” / ”Ayrshire Earlies” -perunoiden kuiva-ainepitoisuus on suhteellisen pieni, enintään 20 prosenttia. Kuiva-aineen määrä vaihtelee lajikkeesta, kasvukauden pituudesta ja ajankohdasta riippuen.
            ”Ayrshire New Potatoes” / ”Ayrshire Earlies” -perunat ovat pieniä (halkaisija 15–65 millimetriä), pyöreitä tai soikeita ja pehmeäkuorisia. Niille on ominaista voimakas multainen ja pähkinäinen maku ja tuoksu. Niiden rakenne on pienen 10–15 prosentin tärkkelyspitoisuuden ansiosta täyteläinen ja kiinteä. Tärkkelyksen määrä riippuu lajikkeesta ja satokaudesta. Pienen tärkkelyspitoisuuden ansiosta ”Ayrshire New Potatoes” / ”Ayrshire Earlies” -perunat soveltuvat erinomaisesti keitettäviksi ja käyttöön, jossa perunan on säilytettävä muotonsa (esimerkiksi salaatteihin). Mallon väri vaihtelee lajista riippuen valkoisesta kermanväriseen, ja se on tasainen koko mukulassa.
            ”Ayrshire New Potatoes” / ”Ayrshire Earlies” -perunat korjataan toukokuun alun ja heinäkuun lopun välisenä aikana ennen pääasiallisen sadon perunoiden nostamista. Toukokuussa korjattava ensimmäinen sato myydään pesemättömänä, jotta perunoiden pehmeä kuori ei vahingoittuisi. Mullan osuus on enintään yksi prosentti mukuloiden painosta. Satokauden edetessä kuori vahvistuu niin paljon, että perunat voidaan pestä.
            ”Ayrshire New Potatoes” / ”Ayrshire Earlies” -perunat myydään joko irtomyynnissä tai painon mukaan pakattuina siten, että tuotteen viimeinen myyntipäivä loppukuluttajille on heinäkuun viimeinen päivä.
            3.3   Rehu (vain eläinperäiset tuotteet) ja raaka-aineet (vain jalostetut tuotteet)
            
            —
            3.4   Erityiset tuotantovaiheet, joiden on tapahduttava yksilöidyllä maantieteellisellä alueella
            
            ”Ayrshire New Potatoes” / ”Ayrshire Earlies” on istutettava, kasvatettava ja korjattava yksilöidyllä alueella.
            3.5   Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt
            
            —
            3.6   Tuotteen, johon rekisteröity nimi viittaa, merkitsemistä koskevat erityiset säännöt
            
            Merkinnässä on oltava ilmaus ”Ayrshire New Potatoes” tai ”Ayrshire Earlies”.
            4.   Maantieteellisen alueen tarkka rajaus
            
            Ayrshiren alue Skotlannin länsiosassa Pohjois-, Itä- ja Etelä-Ayrshiren hallintoalueiden maantieteellisten rajojen sisällä. Ayrshiren kreivikunta rajoittuu lännessä Firth of Clyden lahteen ja ulottuu pohjoisessa sijaitsevasta Skelmorlien rannikkoseudusta etelässä sijaitsevaan Ballantraehin ja idässä sijaitsevaan Glenbuckiin. Kreivikunta käsittää myös Arran-saaren ja Cumbrae-saaret.
            5.   Yhteys maantieteelliseen alueeseen
            
            ”Ayrshire New Potatoes” / ”Ayrshire Earlies” -perunoiden yhteys maantieteelliseen alueeseen perustuu tuotteen laatuun ja maineeseen. ”Ayrshire New Potatoes” / ”Ayrshire Earlies” on jo pitkään tunnettu skotlantilaisten varhaisperunoiden kauden käynnistäjinä. Usean tekijän on sanottu vaikuttavan ”Ayrshire New Potatoes” / ”Ayrshire Earlies” -perunoiden makuun. Niitä ovat muun muassa kuohkea maa, lauhkea ilmasto, lannoitteet, varhainen korjuuajankohta ja nopea toimitus myyntiin.
            ”Ayrshire New Potatoes” / ”Ayrshire Earlies” -perunalle ominainen maku saa vaikutteita sen lyhyestä kasvukaudesta. Ayrshiren lauhkean ilmaston ja ainutlaatuisen maaperän ansiosta ”Ayrshire New Potatoes” / ”Ayrshire Earlies” -perunat voidaan istuttaa, kasvattaa ja korjata jo varhain, aikaisemmin kuin Skotlannin muissa osissa.
            Ayrshire on ollut keskeinen alue Skotlannin (ja koko Yhdistyneen kuningaskunnan) perunateollisuudessa siitä lähtien, kun perunan kaupallisen viljelyn on kerrottu alkaneen vuonna 1793. Alueella saadaan vuoden ensimmäiset Skotlannissa kaupallisesti tuotetut perunat. ”Ayrshire New Potatoes” / ”Ayrshire Earlies” tunnetaan koko maassa niiden laadun ja maun vuoksi, ja ne ovat merkki uuden satokauden alkamisesta. Tuotteesta puhutaan sekä vanhoissa että uusissa lehtiartikkeleissa ja muissa julkaisuissa myös nimillä ”South West Earlies” ja ”Early Ayrshires”.
            Kuohkean hiekkaisen maan ja Golfvirran lämmön ansiosta Ayrshiren maatilat ovat etenkin kreivikunnan rannikkoalueilla pystyneet istuttamaan perunansa aina muutamaa viikkoa aiemmin kuin muualla Skotlannissa. Alun perin peruna istutettiin kesäkuussa ja nostettiin keskisyksyllä.
            James A. Guthrien kirjassa ”A Corner of Carrick” on luku nimeltä ”The Early Ayrshires” [Ayrshiren varhaisperunat]. Siinä on tietoa varhaisperunan kaupallistumisesta ja siitä, kuinka vuonna 1857 kaksi paikallista viljelijää (Dunlop ja Hannah) kävi Kanaalisaarilla (jossa oli viljelty varhaisperunaa jo vuosia) tutustumassa siihen, miten siellä onnistuttiin viljelemään perunaa niin aikaisessa vaiheessa vuotta.
            Vuonna 1881 otettiin käyttöön idättämiseksi kutsuttu uusi menetelmä, jonka avulla perunanviljelyä voitiin aikaistaa. Sitä käyttivät monet Ayrshiren maanviljelijät. Tässä uudessa viljelytekniikassa istutus alkaa jo helmikuun alussa. Näin ensimmäiset ”Ayrshire New Potatoes” / ”Ayrshire Earlies” -perunat voidaan nostaa Ayrshiren rannikkoalueilla jo toukokuun toisella puoliskolla. Sisämaahan siirryttäessä nostoajankohta siirtyy vaiheittain myöhemmäksi.
            Ayrshiressä viljelty varhaisperuna mainittiin lehdistössä jo vuonna 1857, kun ”North British Agriculturalist” ja ”Edinburgh Evening News” mainitsivat, että perunantuotantoa ”harjoitetaan laajalti rannikkoalueen kuohkeassa ja varhaisen viljelyn mahdollistavassa maaperässä”. Lähes sata vuotta myöhemmin The Glasgow Herald -sanomalehden maatalouskatsauksessa ilmestyneessä artikkelissa ”South-West Earlies Win The Race” (1. helmikuuta 1956) sanottiin, että varhaisperunasato on lähes vuosisadan ajan ollut tärkein osa Lounais-Skotlannin maataloutta.
            John Strawhornin ja William Boydin tilastoteoksen ”The Statistical Account of Scotland” mukaan Ayrshiressä sijaitsevassa Maybolen kunnassa ”Ayrshire New Potatoes” / ”Ayrshire Earlies” -perunoiden viljely oli pääasiallinen elinkeino vuonna 1951. Heather Holmes mainitsee kirjassaan ”Tattie howkers” (2005), että varhaisperunoista tuli synonyymi sekä Ayrshiren kreivikunnalle että ilmauksille ”Ayrshires” ja ”Ayrshire potatoes” ja että niiden tuotanto muodosti erikoistuneen ja tehokkaan haaran Ayrshiren maataloudessa. Vuonna 1901 North British Agriculturalist -lehdessä kerrottiin perunan olevan Girvanin kaupungissa alueen tärkein tuote. Molly Blythin kirjan ”Old West Kilbride” alaotsikko on ”The Tattie Toon” [perunakaupunki], koska tällä Ayrshiressä sijaitsevalla rannikkokaupungilla on yhteys perunan ja erityisesti ”Ayrshire New Potatoes” / ”Ayrshire Earlies” -perunoiden viljelyyn.
            Farming UK -internetsivustossa julkaistiin artikkeli, jonka mukaan ”Ayrshiren varhaisperunat merkitsevät kesää, ja niitä pidetään laajalti yhtenä maukkaimmista perunoista. Niiden kysyntä on kovaa kahdeksan viikkoa kestävän satokauden aikana”.
            Useilla internetsivuilla on reseptejä, joissa käytetään ”Ayrshire New Potatoes” / ”Ayrshire Earlies” -perunoita. Red Book Recipes -internetsivustossa todetaan Ayrshirestä tulevien varhaisperunoiden kuuluvan Britannian parhaisiin. Sivustossa kerrotaan varhaisperunasta tuotteena ja annetaan ohjeet täydellisen perunan keittämiseen.
            
               Tuote-eritelmän julkaisutiedot
            
            (tämän asetuksen 6 artiklan 1 kohdan toinen alakohta)
            https://www.gov.uk/government/uploads/system/uploads/attachment_data/file/641216/protected-food-name-ayrshire-earlies-spec.pdf